Egskeiding se gevaartekens - Jou Gesin | Solidariteit WêreldJou Gesin | Solidariteit Wêreld | Page 2
Tuis › Artikels › Egskeiding se gevaartekens
Vrydag | 24 November | 2017
Dit was nog nooit ’n geheim nie: om te trou is nie perdekoop nie. Dit is moeilik, uitdagend en verg baie harde werk.
Maar hoe gebeur dit dat twee mense wat mekaar lank ken en dan trou, net nie die huwelik kan laat werk nie?
Raymond Fourie, ’n huweliksberader, sê dit gebeur gereeld dat twee mense lank bymekaar is en dan dink hulle is gereed vir ʼn huwelik.
“Dit is nie noodwendig waar nie. ʼn Huwelik se sukses is nie geskoei op hoe lank mense mekaar ken nie. Dit gaan eerder oor wat binne jou huwelik gebeur.”
Raymond sê daar is verskeie redes waarom ʼn huwelik nie hou nie, ook al het die paartjie mekaar lank voor die tyd geken. Hy waarsku mense om hierdie dinge reg te stel voordat hulle trou.
Die twee partye is dikwels nie ewe voorbereid nie en koester nie dieselfde verwagtinge van die huwelik nie.
Persoonlikheid speel ’n baie groot rol. Een kan dalk ʼn onafhanklike mens wees en die ander een nie. Afhankliker mense sal tot elke prys aan die huwelik probeer vasklou, sy of haar maat probeer bind of opstandig raak wanneer die ander een nie soos hy of sy dink nie. Dit kan ʼn teenaanval uitlok en tot geweldige konflik
Die rolle in die huwelik. As een die dominante, besluitnemende rol ingeneem het, gaan hy of sy nie daarvan hou dat die ander een selfgeldend optree nie. As dit ʼn gelyke, respekvolle verhouding was, is die kans beter dat hulle huwelik ook so gaan wees.
Vorige ervarings, hetsy as kind of in ons volwasse jare, dra tot ons belewing van situasies en verhoudings by. Jou optrede hou moontlik meer verband met jou gevoelens oor die huwelik as met die optrede van jou maat.
Waardes en godsdiensbeskouings speel ʼn baie groot rol in ʼn huwelik. As jy glo jy behoort die ander wang te draai, kan jy die huwelik só benader. Dieselfde geld iemand wat die beginsel van ʼn oog vir ʼn oog voorop stel. Paartjies met dieselfde waardes en godsdiensopvattings kan steeds intense konflik ervaar. Daarom is dit verstandig om professionele mense soos beraders vir leiding in julle huwelik te gebruik.
Mense het soms onrealistiese verwagtings. Jy kan dalk dink dat sekere optredes of gewoontes gaan verander die oomblik as jy getroud is. Dinge wat jou in die verhouding irriteer, gaan jou in die huwelik ook irriteer. ʼn Huwelik is nie ʼn towerstaffie wat alles rooskleurig maak nie. Sorteer alle moontlike probleme of konflik voor die troue uit.
ʼn Slagoffermentaliteit word deur persoonlikheid bepaal en sluit baie passiewe aggressie As ek my in die slagofferrol plaas, moet my huweliksmaat en ander my jammer kry. Die rol spoel oor in jou huwelik en kan dalk vir jou maat te veel raak.